Παιδαγωγικό Τμήμα Δημοτικής Εκπαίδευσης

Πανεπιστήμιο Θεσσαλίας

Νίκος Χανιωτάκης

Ακαδημαϊκός συντονιστής Erasmus+

Αγαπητές φοιτήτριες και αγαπητοί φοιτητές

Ως συντονιστής του προγράμματος Erasmus+ στο Τμήμα θα ήθελα να σας πω δυο λόγια σχετικά με την **κινητικότητα για σπουδές και για πρακτική άσκηση στο εξωτερικό,** παροτρύνοντάς σας να μην χάσετε αυτή την ευκαιρία που σας παρουσιάζεται.

Ξεκινήστε λοιπόν να ψάχνεστε, το πρώτο βήμα είναι να μπείτε στην ιστοσελίδα του γραφείου Διεθνών Σχέσεων του Πανεπιστημίου μας <http://erasmus.uth.gr/gr/> και να διαβάσετε τις πληροφορίες που αφορούν στο διαδικαστικό μέρος του προγράμματος, καθώς και τα Πανεπιστήμια με τα οποία έχουμε συνάψει συμφωνίες.

Στην ιστοσελίδα του Τμήματός μας, θα δείτε στην βασική μπάρα τον σύνδεσμο **Erasmus+**, πατώντας εκεί μπορείτε να δείτε σχετικό ενημερωτικό υλικό που έχει αναρτηθεί, όπως, για παράδειγμα, βίντεο στα οποία απόφοιτοι και απόφοιτες του Τμήματος μιλούν για τις εμπειρίες τους στο εξωτερικό είτε για σπουδές είτε για πρακτική άσκηση, καθώς και παρουσιάσεις για το πρόγραμμα Erasmus+.

Μετά από το 1ο έτος σπουδών, όλες και όλοι έχετε δικαίωμα να ξεκινήσετε τη διαδικασία και να υποβάλλετε αίτηση μετακίνησης στο εξωτερικό για σπουδές.

**Προσοχή! Για εσάς που βρίσκεστε στο 5ο εξάμηνο σπουδών και θέλετε να πάτε για σπουδές στο εξωτερικό, η τελευταία ευκαιρία που έχετε είναι να υποβάλετε αίτηση στο τέλος του 5ου εξαμήνου (Ιανουάριο/Φεβρουάριο γίνονται συνήθως οι αιτήσεις), ώστε να μπορέσετε να φύγετε στο τελευταίο έτος των σπουδών σας, δηλαδή στο 7ο ή στο 8ο εξάμηνο.**

**Οι φοιτητές και οι φοιτήτριες που επιθυμούν να πραγματοποιήσουν πρακτική άσκηση στο εξωτερικό μέσω του Erasmus+ θα πρέπει να ξεκινήσουν τη διαδικασία το αργότερο κατά τη διάρκεια του 7ου εξαμήνου, ώστε να υποβάλουν την αίτηση στο τέλος του 7ου εξαμήνου (Ιανουάριο-Φεβρουάριο), για να μπορέσουν να ξεκινήσουν την πρακτική τους άσκηση (2-12 μήνες) μετά από την αποφοίτησή τους.**

Άντε, ξεσηκωθείτε, ψαχτείτε, είναι μια ευκαιρία να ξεφύγετε για λίγο από δω, να γνωρίσετε κόσμο, να ζήσετε εμπειρίες μοναδικές, να ταξιδέψετε, να «απογαλακτιστείτε», να ανοίξει το μυαλό σας, να δείτε πώς λειτουργούν έξω τα πανεπιστήμια και τα σχολεία, να εμπλουτίσετε το βιογραφικό σας, να βελτιώσετε τις προϋποθέσεις εξεύρεσης εργασίας εδώ ή έξω και να νιώσετε και ολίγον κοσμοπολίτες.

Για περισσότερες πληροφορίες, όσον αφορά στην **πρακτική άσκηση**, μπορείτε να απευθυνθείτε σε μένα ([chaniot@uth.gr](mailto:chaniot@uth.gr) ), ενώ όσον αφορά στην **μετακίνηση για σπουδές** απευθυνθείτε στον κ. Κωστούλα ([ackostoulas@uth.gr](mailto:ackostoulas@uth.gr)) και στην κα Τσερμεντσέλη ([tsermentseli@uth.gr](mailto:tsermentseli@uth.gr)) μέλη της επιτροπής του προγράμματος Erasmus+ στο Τμήμα μας. Και στις δύο περιπτώσεις θα πρέπει να έχετε διαβάσει προηγουμένως όλα όσα αναφέρονται στην ιστοσελίδα του γραφείου διεθνών σχέσεων (<http://erasmus.uth.gr/gr/>)

Να είστε καλά και να τολμάτε

**Νίκος Χανιωτάκης**

Ακαδημαϊκός συντονιστής Erasmus+